חוק שכר שווה לעובדת ולעובד (תיקון מס' 6), התש"ף-2020
הצעת חוק פרטית, הכנסת ה-23
פורסם: ספר החוקים, חוברת 2846, עמ' 422, 2020-08-25T00:00:00+03:00
החוק קובע כי מעסיק שמעסיק מעל 518 עובדים וכן מעסיק שמוטלת עליו חובת דיווח לפי סעיף 6א לחוק, יהיו מחוייבים לאסוף נתונים ולערוך דין וחשבון שנתי אודות פערי השכר במקום העבודה. הדוח הפנימי שיערוך המעסיק יכלול נתונים על השכר הממוצע של עובדים המועסקים אצלו, בפילוח לפי סוגי עובדים ומשרות, תוך פירוט פערי השכר הממוצע בין גברים לנשים בכל פילוח. החוק מחייב את המעסיק למסור, עם עריכת הדוח הפנימי ובהתבסס עליו, מידע לכל עובד בדבר פילוח העובדים שאליו משתייך העובד, סוגי המשרות שנכללו באותו פילוח ופערי השכר בתוך אותו פילוח באחוזים. במקביל מחוייב המעסיק לפרסם לציבור דוח פומבי שיכלול נתונים בדבר פערי השכר הקיימים אצלו, באחוזים, וזאת מבלי לפרסם מידע שיש בו כדי לאפשר זיהוי של העובדים, מידע רגיש או מידע המגלה את כינוי קבוצות העובדים במקום העבודה. מעסיק יכול לנמק בדוח הפומבי את פערי השכר בכל קבוצת עובדים. בנוסף נקבע כי דיווח של גוף ציבורי לפי סעיף 33א לחוק יסודות התקציב לממונה על השכר ייחשב כדוח פומבי לעניין חוק זה. שר העבודה, הרווחה והשירותים החברתיים, בהסכמת שר האוצר ובאישור ועדת העבודה, הרווחה והבריאות של הכנסת, רשאי לקבוע בעתיד, בצו, כי הוראות החוק יחולו גם על מעסיק המעסיק פחות מ-518 עובדים.